Mistenkt seriemorder kan ha filmet drapene sine
Det opplyser den franske innenriksministeren Claude Guéant tirsdag. - Vitneopplysningene går ut på at gjerningsmannen hadde et videokamera rundt halsen med justerbare stropper, forteller Guéant til Reuters. BAKGRUNN:Gjerningsmannen kan være «ensom ulv» På spørsmål om drapsmannen kan ha filmet skyteepisoden svarte han: «Det er mulig». Ifølge nyhetsbyrået AP søker etterforskere på Internett for å se om morderen kan ha lagt ut videoen på nettet, men har ennå ikke funnet noen spor.Det er nå slått full terroralarm i Frankrike etter at skolebarn på tre, seks og ti år, samt en lærer ble drept i skytedramaet på en jødisk skole i Toulouse mandag: En person parkerte scooteren sin utenfor porten og gikk inn i skolegården. Det hele ble filmet av overvåkningskameraer. - Bildene viser en mann med hjelm som går inn i skolegården når foreldrene og barna ankommer. Han løper etter barna og starter å skyte, sier Nicole Yardeni, som leder rådet for jødiske institusjoner i Frankrike til RTL. - Vi så en mann som løp etter barn, som tok de igjen, tok tak i dem og skjøt en kule inn i hodet på et åtte år gammelt barn, sier Yardeni. Ifølge president Nicolas Sarkozy er det slått fast at gjerningsmannen er den samme som tidligere har drept tre soldater med afrikansk og karibisk bakgrunn.Flere franske eksperter antyder at det kan være en person med likhetstrekk til Anders Behring Breivik som står bak drapene. En domstol i Paris har formelt åpnet etterforskning av drap og drapsforsøk i forbindelse med terroristvirksomhet. Dette skjer etter tre skyteepisoder i løpet av ni dager innenfor et område på mindre enn fem mil. Syv personer er drept. To ligger livstruende skadet på sykehus. Det jødiske samfunnet i Oslo har innskjerpet sikkerhetstiltakene etter de franske skyteepisodene. Frankrike har Europas største jødiske befolkning med rundt 700.000 jødiske innbyggere. Drapene ble markert med ett minutts stillhet i alle franske skoler klokken 11 tirsdag formiddag. (VG NETT/ NTB)
Mannen som drepte tre barn og en lærer i franske Toulouse, hadde ifølge vitneobservasjoner et videokamera rundt halsen.